1. CONTEXT

Diversitatea culturală reprezintă o parte integrantă a valorilor Uniunii Europene. UE este ferm angajată să promoveze o ordine globală bazată pe pace, statul de drept, libertatea de exprimare, înțelegerea reciprocă și respectarea drepturilor fundamentale. Prin urmare, promovarea diversității prin intermediul relațiilor culturale internaționale reprezintă o parte importantă a rolului UE ca actor global. Acest lucru presupune angajamentul de a promova „relațiile culturale internaționale” prin sprijinul și asistența furnizate de UE țărilor terțe și, totodată, angajamentul de a sprijini promovarea Uniunii și a culturii diferitelor state membre ale UE prin intermediul „diplomației culturale.” Ca partener-cheie al Națiunilor Unite, UE cooperează îndeaproape cu UNESCO pentru a salvgarda patrimoniul cultural universal.

UE are multe de oferit lumii: diversitatea expresiilor culturale, creații de înaltă calitate artistică și o industrie creativă dinamică. De asemenea, UE are mult de câștigat de pe urma intensificării schimburilor cu restul lumii. În același timp, experiența UE în materie de diversitate și pluralism constituie un atu considerabil pentru a promova politicile culturale ca vectori pentru pace și dezvoltare socioeconomică în țările terțe. Prezenta comunicare comună evidențiază contribuția pe care Uniunea o are deja în sfera relațiilor culturale internaționale și propune modalități de dezvoltare a relațiilor culturale internaționale ale UE pentru a susține obiectivele Uniunii de promovare a păcii și stabilității la nivel internațional, de garantare a diversității și de stimulare a creării de locuri de muncă și a creșterii economice.

În 2007, Comisia a propus „Agenda europeană pentru cultură într-o lume în proces de globalizare”, care includea promovarea culturii în cadrul relațiilor internaționale ale Uniunii. Între timp, intrarea în vigoare a Tratatului de la Lisabona și instituirea Serviciului European de Acțiune Externă (SEAE) creează o nouă structură, care poate îmbunătăți în continuare contribuția UE la relațiile culturale internaționale. În ultimii ani, statele membre, Parlamentul European și reprezentanții societății civile au cerut o abordare mai coordonată la nivelul UE a relațiilor culturale internaționale. În luna noiembrie 2015, Consiliul a cerut Comisiei și Înaltului Reprezentant să elaboreze o „abordare strategică a culturii în cadrul relațiilor externe ale UE, definind în acest scop un set de principii directoare.” În consecință, prezenta comunicare propune astfel de principii, precum și o abordare mai strategică a UE în ceea ce privește diplomația culturală.

Ca parte la Convenția UNESCO din 2005 privind protecția și promovarea diversității expresiilor culturale, UE este angajată în promovarea diversității expresiilor culturale în cadrul relațiilor sale culturale internaționale. Această convenție reflectă și promovează valorile fundamentale ale UE precum drepturile omului, egalitatea de gen, democrația, libertatea de exprimare și statul de drept, precum și diversitatea culturală și lingvistică. Cultura și, în special, dialogul intercultural pot contribui la abordarea provocărilor globale majore, precum prevenirea și soluționarea conflictelor, integrarea refugiaților, combaterea extremismului violent și protejarea patrimoniului cultural. În comunicarea din 2014 privind patrimoniul cultural, UE și-a reafirmat angajamentul de a proteja patrimoniul cultural, în colaborare cu organizații cum ar fi Consiliul Europei și UNESCO. Această sarcină rămâne în continuare urgentă, având în vedere distrugerea patrimoniului cultural în zonele de conflict precum Irak, Siria și Afganistan.

Schimburile culturale pot aduce, de asemenea, beneficii economice. Comerțul mondial cu produse creative a crescut de peste două ori între 2004 și 2013, în timp ce cultura reprezintă un element central în cadrul noii economii bazate pe creativitate, inovare și acces la cunoaștere. Sectoarele culturale și creative reprezintă aproximativ 3 % din PIB-ul mondial și 30 milioane de locuri de muncă. Numai în UE, aceste sectoare reprezintă peste 7 milioane de locuri de muncă. De asemenea, în țările în curs de dezvoltare, sectoarele culturale și creative contribuie la promovarea dezvoltării durabile și a unei creșteri favorabile incluziunii. Cultura poate contribui, prin urmare, la promovarea creării de locuri de muncă și a competitivității atât în interiorul UE, cât și dincolo de frontierele acesteia. Acest lucru este recunoscut în Agenda ONU pentru dezvoltare durabilă 2030 , care pune în evidență faptul că cultura, inclusiv patrimoniul cultural mondial și industriile creative, poate juca un rol important în atingerea obiectivelor dezvoltării durabile și favorabile incluziunii. Prin urmare, cultura este unul din sectoarele importante promovate în cadrul cooperării pentru dezvoltare a UE.

Relațiile culturale ale Europei cu alte state sunt deja puternice. Statele membre au deja legături culturale internaționale ample care datează de secole, iar Europa se bucură de o bună reputație în lume pentru tradițiile și creațiile sale culturale. În conformitate cu solicitările din partea Consiliului și Parlamentului, acțiunile coordonate la nivelul UE, pe baza „unei complementarități inteligente”, pot contribui la consolidarea acestor legături prin crearea de sinergii, punerea în comun a resurselor, prin facilitarea cooperării și prin creșterea vizibilității schimburilor și acțiunilor culturale.